Det er ikke overvældende, hvad en hastighedsnedsættelse på motorvejene betyder for CO₂-udledningen fra biltrafikken. Ifølge Vejdirektoratets beregninger vil en ændring i hastighedsgrænsen fra 130 km/t til 110 km/t reducere CO₂-udledningen fra den samlede trafik med 0,7 procent.

Det skriver transportminister Benny Engelbrecht (S), i et svar til Folketingets transportudvalg.

I 2017 var den samlede udledning fra biltrafikken på 11,26 mio. ton. Ifølge beregningerne ville tallet være 11,18 mio. ton CO₂, hvis man havde indført hastighedsnedsættelsen.

Kun få kører 130

Hvis en bil kører over 75 km/t vil vindmodstanden begynde at koste mere brændstof. Derfor udleder det mere CO₂, hvis en bil kører 130 kilometer i timen, end hvis den kører 110. Ifølge Vejdirektoratet kører de fleste bilister imidlertid ikke 130 kilometer i timen på motorvejene. Mange nøjes med at køre 120 km/t.

En ændring fra 120 km/t til 110 km/t vil nedbringe CO₂-udslippet med 7 procent for hver personbil i den givne periode. Samtidig er der imidlertid perioder, hvor trængslen er så stor, at gennemsnitsfarten falder til under 110 km/t. På den baggrund er vejdirektoratet nået frem til en CO₂-reduktion på bare 0,7 procent af det samlede transportarbejde.

Samtidig understreger de, at øget trængsel i fremtiden, samt indførsel af mere energieffektive biler, vil mindske klimaeffekten af en hastighedsnedsættelse.

Omvendt kan en hastighedsnedsættelse medføre et fald i biltrafikken, som også vil betyde en reduktion. Den type fald tager Vejdirektoratets beregninger ikke højde for.

Vejdirektoratet peger i samme svar på, at en hastighedsnedsættelse sandsynligvis vil påvirke trafiksikkerheden positivt, uden at det er specificeret nærmere.